b'\n_START_ARTICLE_\nJukka Peltom\xc3\xa4ki\n_START_PARAGRAPH_\nJukka Peltom\xc3\xa4ki (s. 5. elokuuta 1949 Helsinki) oli Vantaan kaupunginjohtaja 1. elokuuta 2011 \xe2\x80\x93 15. syyskuuta 2011. Peltom\xc3\xa4ki erosi kaupunginjohtajan teht\xc3\xa4v\xc3\xa4st\xc3\xa4 saatuaan kaupunginvaltuustolta siihen kehotuksen. Koulutukseltaan h\xc3\xa4n on oikeustieteen kandidaatti. Peltom\xc3\xa4en poliittinen tausta on sosiaalidemokraattinen._NEWLINE_Ennen kaupunginjohtajaksi valitsemista Peltom\xc3\xa4ki toimi Vantaan maank\xc3\xa4yt\xc3\xb6n ja ymp\xc3\xa4rist\xc3\xb6n toimialan apulaiskaupunginjohtajana vuodesta 2006. H\xc3\xa4net valittiin kaupunginjohtajaksi 23. toukokuuta 2011 vaalissa, jossa h\xc3\xa4n sai ensimm\xc3\xa4isell\xc3\xa4 kierroksella 34 \xc3\xa4\xc3\xa4nt\xc3\xa4 67:st\xc3\xa4. Peltom\xc3\xa4en vastaehdokkaana oli kokoomuksen Martti Lipponen, joka sittemmin toimi va. kaupunginjohtajana Peltom\xc3\xa4en eron j\xc3\xa4lkeen._NEWLINE_Peltom\xc3\xa4ki toimi vuosina 1973\xe2\x80\x931992 Vantaan kaupunginvaltuuston j\xc3\xa4senen\xc3\xa4 ja vuosina 1988\xe2\x80\x931992 sen puheenjohtajana.\n_START_SECTION_\nVararikko\n_START_PARAGRAPH_\nPeltom\xc3\xa4ki ylivelkaantui 1990-luvun alun lamassa, kun h\xc3\xa4nen maksettavakseen lankesivat jalkapalloseura Vantaan Pallolle sek\xc3\xa4 h\xc3\xa4nen veljens\xc3\xa4 optikkoliike N\xc3\xa4k\xc3\xb6keskukselle annetut takaukset. H\xc3\xa4n erosi vuonna 1992 Vantaan kaupunginvaltuuston puheenjohtajan paikalta edell\xc3\xa4 mainittujen takausten seurauksena. Samana vuonna Peltom\xc3\xa4ki muutti Portugaliin, jossa h\xc3\xa4n asui vuoteen 1994. H\xc3\xa4n aloitti tuolloin projektity\xc3\xb6t arkkitehtitoimisto Forma-Futurassa ja jatkoi yhti\xc3\xb6ss\xc3\xa4 lakimiehen\xc3\xa4 ja projektikehitysjohtajana vuosina 1995\xe2\x80\x932001.\n_START_SECTION_\nEron taustat\n_START_PARAGRAPH_\nVantaan kaupungin palveluksessa oleva arkkitehti teki poliisille huhtikuussa 2011 tutkintapyynn\xc3\xb6n, koska h\xc3\xa4n ep\xc3\xa4ili silloisella maank\xc3\xa4yt\xc3\xb6n apulaiskaupunginjohtajalla olevan taloudellisia kytk\xc3\xb6ksi\xc3\xa4 Forma-Futuraan. Forma-Futura on yksi suurimmista rakennus- ja kaavahankkeiden suunnittelua toteuttavista arkkitehtitoimistoista Vantaalla noin viiden prosentin markkinaosuudella. Forma-Futura on poikkeuksellisen tuottoisa arkkitehtitoimisto. Vuonna 2010 se teki 2,85 miljoonan euron liikevaihdolla 1,36 miljoonan liiketuloksen. Liiketulosprosentti oli vuonna 2010 siten per\xc3\xa4ti 47,8, mik\xc3\xa4 on paljon verrattuna alan keskim\xc3\xa4\xc3\xa4r\xc3\xa4inen toimiston noin 16 prosentin liiketulostasoon._NEWLINE_Peltom\xc3\xa4en tultua valituksi virkaatekev\xc3\xa4ksi Vantaan kaupunginjohtajaksi paljastui, ett\xc3\xa4 h\xc3\xa4n oli asunut 16 vuoden ajan Forma-Futuran omistajan toisen yrityksen FF Sijoitus Oy:n asunnossa. Keskusrikospoliisi aloitti hein\xc3\xa4kuussa 2011 tutkinnan Peltom\xc3\xa4en mahdollisesta virka-aseman v\xc3\xa4\xc3\xa4rink\xc3\xa4yt\xc3\xb6st\xc3\xa4, sill\xc3\xa4 h\xc3\xa4n maksoi asunnosta selv\xc3\xa4sti markkinahintaa alempaa vuokraa ja sai n\xc3\xa4in ollen asunnosta taloudellista hy\xc3\xb6ty\xc3\xa4._NEWLINE_My\xc3\xb6s Peltom\xc3\xa4en naissuhde her\xc3\xa4tti julkista huomiota. H\xc3\xa4n oli naimisissa mutta liikkui julkisesti naisyst\xc3\xa4v\xc3\xa4ns\xc3\xa4, kaupunkisuunnittelulautakunnan kokoomuslaisen j\xc3\xa4senen kanssa. Nainen oli osan aikaa mukana muun muassa virkamatkalla Manchesterissa, jossa Peltom\xc3\xa4ki ei osallistunut matkaohjelmaan sis\xc3\xa4ltyneeseen kaupungin rahoilla vietettyyn baari-iltaan, eik\xc3\xa4 Everton \xe2\x80\x93 QPR jalkapallo-otteluun. Naisyst\xc3\xa4v\xc3\xa4 luopui kaikista luottamustoimistaan._NEWLINE_Eron yhteydess\xc3\xa4 k\xc3\xa4ytiin runsaasti keskustelua Helsingin Sanomien roolista sek\xc3\xa4 Peltom\xc3\xa4en v\xc3\xa4itetyst\xc3\xa4 ajojahdista. Toimittaja Mikko Niskasaari kytki ajojahdin Voima-lehden verkkoversiossa julkaistussa artikkelissa Vantaan ja Peltom\xc3\xa4en nihke\xc3\xa4\xc3\xa4n suhtautumiseen \xc3\x96stersundomin kaavoitukseen. H\xc3\xa4meen Sanomat nosti p\xc3\xa4\xc3\xa4kirjoitussivullaan esille my\xc3\xb6s Sanoma Oyj:n mittavat kaavoitushankkeet Vantaalla._NEWLINE_Syksyll\xc3\xa4 2013 saatiin p\xc3\xa4\xc3\xa4t\xc3\xb6kseen tapauksen rikostutkinta, jonka pohjalta Peltom\xc3\xa4ke\xc3\xa4 ep\xc3\xa4iltiin t\xc3\xb6rkeist\xc3\xa4 virka- ja lahjusrikoksista. Lis\xc3\xa4ksi Forma-Futuran omistajaa ep\xc3\xa4ill\xc3\xa4\xc3\xa4n lahjuksen antamisesta. My\xc3\xb6s Peltom\xc3\xa4en l\xc3\xa4hipiirin j\xc3\xa4seni\xc3\xa4 ep\xc3\xa4ill\xc3\xa4\xc3\xa4n tutkinnan pohjalta rahanpesusta. Oikeudenk\xc3\xa4ynti lahjus- ja virkarikoksista alkoi elokuussa 2016 ja h\xc3\xa4net tuomittiin kes\xc3\xa4kuussa 2017 Helsingin k\xc3\xa4r\xc3\xa4j\xc3\xa4oikeudessa kahden ja puolen vuoden ehdottomaan vankeuteen lahjusten ottamisesta. Lis\xc3\xa4ksi h\xc3\xa4net tuomittiin menett\xc3\xa4m\xc3\xa4\xc3\xa4n lahjusten ja etujen arvona valtiolle 187 958,05 euroa. Peltom\xc3\xa4ki valitti tuomiosta Helsingin hovioikeuteen. Hovioikeus \xc3\xa4\xc3\xa4nesti tuomiosta ja p\xc3\xa4\xc3\xa4tyi Peltom\xc3\xa4en syyllistyneen t\xc3\xb6rke\xc3\xa4n lahjuksen ottamisen sijasta ainoastaan lahjusrikkomukseen, josta seuraa sakkorangaistus. Hovioikeus katsoi, ettei etujen antamisella ollut pyritty vaikuttamaan eiv\xc3\xa4tk\xc3\xa4 ne olleet olleet omiaan vaikuttamaan Peltom\xc3\xa4en toimintaan palvelussuhteessaan.'